Document ID: 32003D0784

Απόφαση της Επιτροπής
της 6ης Νοεμβρίου 2003
που επιτρέπει στην Ιταλία να συνεχίσει τον πειραματισμό νέων οινολογικών πρακτικών
[κοινοποιηθείσα υπό τον αριθμό Ε(2003) 4099]
(Το κείμενο στην ιταλική γλώσσα είναι το μόνο αυθεντικό)
(2003/784/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 1795/2003 της Επιτροπής(2), και ιδίως το άρθρο 46 παράγραφος 2 στοιχείο στ),
Εκτιμώντας τα ακόλουθα:
(1) Σύμφωνα με το άρθρο 41 παράγραφος 1 του κανονισμού (ΕΚ) αριθ. 1622/2000 της Επιτροπής, της 24ης Ιουλίου 2000, για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών(3), όπως τροποποιήθηκε τελευταία από τον κανονισμό (ΕΚ) αριθ. 1410/2003(4), έχει επιτραπεί στην Ιταλία να προβεί σε πειραματικές δοκιμές ώστε να χρησιμοποιηθούν κομμάτια και ροκανίδια ξύλου για την ωρίμανση του οίνου.
(2) Με αυτές τις πειραματικές δοκιμές μετρήθηκαν κυρίως η απελευθέρωση στοιχείων από κομμάτια ξύλου και από ροκανίδια καστανιάς σε αλκοολούχα διαλύματα συναρτήσει της επιφάνειας και του πορώδους των υλικών αυτών και στη συνέχεια επί περισσοτέρων τύπων οίνου, η επίδραση των στοιχείων αυτών στις οργανοληπτικές ιδιότητες του οίνου αμέσως μετά την οινοποίηση και μετά από ωρίμανση εννέα μηνών. Έχει σημασία να παραταθούν οι δοκιμές αυτές για να προσδιοριστούν τα πρώτα αποτελέσματα των πειραματισμών.
(3) Η Ιταλία απέστειλε στην Επιτροπή ανακοίνωση όσον αφορά τον πειραματισμό αυτό. Η Επιτροπή ενημέρωσε τα κράτη μέλη για τα αποτελέσματά του.
(4) Η Ιταλία απέστειλε στην Επιτροπή αίτηση παρατάσεως των δοκιμών αυτών για συμπληρωματική περίοδο, έχοντας υπόψη τα ενδιαφέροντα αποτελέσματα που ελήφθησαν. Για να στηρίξει την αίτησή της αυτή, η Ιταλία υπέβαλε τη δέουσα αιτιολόγηση.
(5) Οι πειραματισμοί αυτοί θα πρέπει ήδη να αφορούν την περίοδο οινοποιήσεως του τρυγητού του 2003.
(6) Σύμφωνα με το άρθρο 41 παράγραφος 3 του κανονισμού (ΕΚ) αριθ. 1622/2000, η Επιτροπή πρέπει να λάβει απόφαση όσον αφορά την αίτηση η οποία της απεστάλη.
(7) Τα μέτρα που προβλέπονται στην παρούσα απόφαση σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Ιταλία να συνεχίσει πειραματικά τη χρήση κομματιών και ροκανιδιών ξύλου στη διαδικασία ωρίμανσης του οίνου έως τις 31 Ιουλίου 2005, με τους όρους που προβλέπονται στο άρθρο 41 παράγραφος 1 του κανονισμού (ΕΚ) αριθ. 1622/2000.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 6 Νοεμβρίου 2003.

Labels: 18
17